32006R0394
L 074/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 394/2006 НА СЪВЕТА
от 27 февруари 2006 година
за изменение и актуализиране на Регламент (ЕО) № 1334/2000 на Съвета за въвеждане на режим на Общността за контрол на износа на стоки и технологии с двойна употреба
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Регламент (ЕО) № 1334/2000 (1) изисква стоките с двойна употреба (включително програмните продукти и технологиите) да бъдат предмет на ефикасен контрол, когато се изнасят от Общността.
(2)
С цел да се даде възможност на държавите-членки и на Общността да изпълнят своите международни ангажименти, приложение I към посочения регламент съдържа общ списък на стоките и технологиите с двойна употреба, посочени в член 3 от същия регламент, който въвежда международните договорености относно проверките на стоки с двойна употреба, в това число и Споразумението от Васенаар, Режима за контрол върху ракетните технологии (Missile Technology Control Regime - MTCR), Групата на ядрените доставчици (Nuclear Suppliers Group - NSG), Австралийската група и Конвенцията за химическите оръжия (Chemical Weapons Convention - CWC).
(3)
Член 11 от посочения регламент предвижда актуализиране на приложения I и IV съобразно съответните задължения и ангажименти, както и всяка промяна на тези задължения и ангажименти, които всяка една държава-членка е поела като член на международен режим за неразпространение и контрол върху износа или чрез ратифициране на съответни международни договори.
(4)
Приложения I и IV от Регламент (ЕО) № 1334/2000 следва да се изменят с цел да се вземат предвид промените, въведени от Споразумението от Васенаар, Австралийската група, Режима за контрол върху ракетните технологии (MTCR) и Групата на ядрените доставчици (NSG) в съответствие с промените, внесени с Регламент (ЕО) № 1504/2004.
(5)
С цел да се улесни консултирането на органите, контролиращи износа и операторите, следва да се състави актуализирана и консолидирана версия на приложенията към Регламент (ЕО) № 1334/2000.
(6)
Регламент (ЕО) № 1334/2000 следва да се измени,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 1334/2000 се заменя с текста на приложението към настоящия регламент.
Член 2
Настоящият регламент влиза в сила на тридесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 февруари 2006 година.